Audi RS6

To Audi RS6 είναι ένα μεσαίο σπορ αυτοκίνητο υψηλών επιδόσεων που κατασκευάζεται από τη γερμανική αυτοκινητοβιομηχανία Audi. Βασίστηκε στο Audi A6 και αποτελεί την ισχυρότερη έκδοση της παλέτας του μοντέλου. Διαθέσιμο σε περιορισμένα αντίτυπα, το μοντέλο έχει παραχθεί από την Quattro GmbH, θυγατρική της Audi, και σε 4 γενιές, η πρώτη από το 2002 έως το 2004 και η δεύτερη από το 2008 έως το 2010, ενώ τον Φεβρουάριο του 2013 ξεκίνησε η παραγωγή της τρίτης γενιάς και έφτασε έως το 2018. Τον Δεκέμβριο του 2019, μπήκε στην παραγωγή η τέταρτη γενιά, γνωστή ως RS6 C8. Οι δύο πρώτες γενιές ήταν διαθέσιμες σε σεντάν και στέισον βάγκον αμαξώματα. Αντιθέτως, η τρίτη και η τέταρτη γενιά κυκλοφόρησαν μόνο σε 5-πορτη έκδοση Avant (station wagon) και δεν προσφέρθηκαν ως sedan.

Πρώτη γενιά (C5) 

Η πρώτη γενιά του RS6, γνωστή ως RS6 C5, παρουσιάστηκε το 2002 και βασιζόταν στο Audi A6. Κυκλοφόρησε αρχικά σε Avant (στέισον βάγκον) ενώ λίγο αργότερα ακολούθησε η 4-πορτη σεντάν έκδοση. Το μοντέλο αυτό φορούσε έναν αλουμινένιο 40-βάλβιδο (5 βαλβίδες ανά κύλινδρο) V8 κινητήρα με δύο υπερτροφοδότες. Ο κυβισμός του κινητήρα ήταν 4.2 λίτρων και η ισχύς ήταν στους 450 hp. Ο κινητήρας αυτός κατασκευαζόταν από την Cosworth. Άλλο αξιοσημείωτο χαρακτηριστικό, ήταν η ύπαρξη της τετρακίνησης quattro, σήμα κατατεθέν των κορυφαίων Audi. Η μετάδοση γινόταν μέσω ενός αυτόματου κιβωτίου 5 σχέσεων, τύπου tiptronic.

Στον στάνταρ εξοπλισμό ανήκαν ηλεκτρονικά συστήματα όπως ABS, Σύστημα Ελέγχου Πρόσφυσης (TCS) και Σύστημα Ελέγχου Ευστάθειας (ESP) της Bosch. Το RS6 έφερε και αρκετές αλλαγές στην εξωτερική αισθητική σε σχέση με το απλό Α6, όπως ζάντες αλουμινίου 18 ιντσών (προαιρετικά και 19 ιντσών), φαρδύτερους προφυλακτήρες και μετατρόχια, διπλή τελική απόληξη εξάτμισης και αλουμινένιους καθρέφτες.

Το 2004, παρουσιάστηκε μια ακόμα ισχυρότερη έκδοση του RS6, το RS6 plus, διαθέσιμο αποκλειστικά σε έκδοση Avant (station wagon). Συγκριτικά με το στάνταρ μοντέλο, το RS6 plus είχε ισχύ αυξημένη κατά 30 ίππους (480 ίπποι), χάρη σε αλλαγές στην ηλεκτρονική μονάδα του κινητήρα. Άλλες διαφορές ήταν οι τρυπητοί δίσκοι των φρένων, λεπτομέρειες βαμμένες σε μαύρο χρώμα ματ, όπως η εξάτμιση και οι εσωτερικές χειρολαβές και οι στάνταρ ζάντες 19 ιντσών. Αρχικά, το RS6 plus επρόκειτο να κατασκευαστεί σε 999 αντίτυπα, ωστόσο, λόγω έλλειψης πλαισίων που προέκυψε από την αλλαγή του Α6, παράχθηκαν μόλις 650.

Το RS6 C5 κατασκευάστηκε σε συνολικά 8.081 αντίτυπα, από τα οποία τα 650 ήταν RS6 plus.

Τεχνικά στοιχεία

Δεύτερη γενιά (C6) 

Toν Σεπτέμβριο του 2007, παρουσιάστηκε στο Σαλόνι Αυτοκινήτου της Φρανκφούρτης η δεύτερη γενιά του RS6, πάλι βασισμένη στο Audi A6. Η διάθεσή του στην αγορά ξεκίνησε τον Απρίλιο του 2008.

Το RS6 C6 ήταν το δυνατότερο αυτοκίνητο που είχε κατασκευάσει μέχρι στιγμής η Audi. Διέθετε έναν V10 κινητήρα 5.0 λίτρων, με τεχνολογία άμεσου ψεκασμού καυσίμου (Turbo fuel stratified injection / TFSI) και δύο υπερτροφοδότες, με ισχύ 580 ίππους. Το αυτόματο κιβώτιο ταχυτήτων ήταν πλέον 6 σχέσεων, αντί για 5. Όπως και η πρώτη γενιά, έφερε τετρακίνηση quattro, φαρδύτερα φτερά και μετατρόχια. Παράλληλα ενσωματώθηκαν κάποια καινούρια χαρακτηριστικά, όπως η ενιαία γρίλια που φέρουν όλα τα σημερινά μοντέλα της Audi και φώτα τεχνολογίας LED.

Η δεύτερη γενιά του RS6 δεν διατέθηκε ποτέ στις ΗΠΑ, αφήνοντας έτσι στο Audi S6 τον άτυπο τίτλο του ισχυρότερου μοντέλου για την συγκεκριμένη αγορά. Τελικώς, η παραγωγή του RS6 C6 έληξε τον Δεκέμβριο του 2010.

Τεχνικά στοιχεία 

1 Ηλεκτρονικά περιορισμένη.
2 Κατόπιν παραγγελίας.

Τρίτη γενιά (C7) 
 

Η Audi έδωσε για πρώτη φορά στη δημοσιότητα τις λεπτομέρειες του RS6 Avant τρίτης γενιάς στις 5 Δεκεμβρίου 2012. Τελικώς, η μαζική παραγωγή του ξεκίνησε τον Φεβρουάριο του 2013 και κυκλοφόρησε διεθνώς για τη σεζόν (model year) του 2014.

Το RS6 C7 δεν διατέθηκε στη Βόρεια Αμερική, όπου όμως κυκλοφόρησε το RS7 Sportback, που μοιραζόταν την πλατφόρμα και τον κινητήρα με το RS6 C7.

Επιδόσεις 
Ο κινητήρας του μοντέλου ήταν 4.0 λίτρων βενζίνης twin-turbo V8, με ισχύ  στις 5.700 - 6.600 στροφές το λεπτό και ροπή 700 N·m στις 1.750 - 5.500 στροφές το λεπτό. Ως αποτέλεσμα, το RS6 Avant κατάφερε επιτάχυνση 0 - 100 km/h σε μόλις 3,9 δευτερόλεπτα. Η μέγιστη ταχύτητα ήταν ηλεκτρονικά περιορισμένη στα 250 km/h, αλλά με το προαιρετικό πακέτο Dynamic package περιοριζόταν στα 280 km/h και με το ακόμα πιο σπορ προαιρετικό πακέτο Dynamic Plus package έφτανε τα 305 km/h.

Παρά τον μεγάλο κυβισμό και τις εξαιρετικά υψηλές επιδόσεις του, η Audi ανακοίνωσε τότε μέση κατανάλωση καυσίμου 9,6 λίτρα στα 100 χιλιόμετρα και εκπομπές CO2 στα 223 g/km. Αυτά έγιναν εφικτά μέσω ενός συστήματος start-stop και έναν μηχανισμό απενεργοποίησης κυλίνδρων όταν δεν χρειαζόταν το μέγιστο της ισχύος. Επίσης, το RS6 Avant έφερε στάνταρ 8-τάχυτο αυτόματο κιβώτιο με tiptronic.

Τέταρτη γενιά (C8) 

Οι πρώτες φωτογραφίες της τέταρτης γενιάς του Audi RS6 δόθηκαν στη δημοσιότητα τον Αύγουστο του 2019 και το μοντέλο παρουσιάστηκε επίσημα στο Σαλόνι Αυτοκινήτου της Φρανκφούρτης τον Σεπτέμβριο του 2019. Η μαζική παραγωγή του ξεκίνησε τον Δεκέμβριο του 2019 και το μοντέλο κυκλοφόρησε στις αρχές του έτους 2020.

Επιδόσεις 
Όπως και ο προκάτοχός του, το RS6 τέταρτης γενιάς φέρει κινητήρα 4.0 λίτρων twin-turbo TFSI βενζίνης, που όμως τώρα εξοπλίζεται με ήπιο υβριδικό σύστημα. Ο ίδιος κινητήρας, επίσης, χρησιμοποιεί σύστημα που μπορεί να διακόπτει τη λειτουργία έως και στους μισούς κυλίνδρους όταν δεν είναι αναγκαία η πλήρης ισχύς, για λόγους οικονομίας καυσίμων.

Το μηχανικό αυτό σύνολο παράγει ισχύ 600 PS (441 kW; 592 bhp) και ροπή 800 N⋅m (590 lbf⋅ft), η οποία είναι διαθέσιμη μεταξύ των 2.100 και των 4.500 στροφών το λεπτό.

Η επιτάχυνση από το 0 έως τα 100 km/h έρχεται σε μόλις 3,6 δευτερόλεπτα και από το 0 έως τα 200 km/h σε 12 δευτερόλεπτα. Όπως και στην προηγούμενη γενιά του RS6, η μέγιστη ταχύτητα είναι ηλεκτρονικά περιορισμένη στα 250 km/h, αλλά με το προαιρετικό πακέτο Dynamic package περιορίζεται στα 280 km/h και με το ακόμα πιο σπορ προαιρετικό πακέτο Dynamic Plus package φτάνει τα 305 km/h.

Υβριδικό σύστημα 
Το RS6 τέταρτης γενιάς (RS6 C8) είναι το πρώτο RS 6 Avant που φέρει υβριδικό σύστημα, με γεννήτρια εκκίνησης Riemen και ηλεκτρικό σύστημα 48 βολτ.

Τετρακίνηση και ανάρτηση 
Το σύστημα τετρακίνησης Quattro έχει κατανομή ισχύος 40% μπροστά και 60% πίσω. Στην εσχάτη ανάγκη, ωστόσο, μπορεί να κατανείμει έως και το 70% της ισχύος μπροστά και το 85% της ισχύος πίσω. Το μοντέλο, επίσης, φέρει σύστημα προσαρμοζόμενης ανάρτησης, που είναι 20 χιλιοστά χαμηλότερη από το στάνταρ Audi A6 και μπορεί να χαμηλώσει το όχημα κατά 10 χιλιοστά σε οδήγηση με υψηλές ταχύτητες, για βελτίωση της αεροδυναμικής, ή να ανυψώσει το όχημα κατά 20 χιλιοστά σε χαμηλές ταχύτητες.

Αναφορές

Εξωτερικοί σύνδεσμοι 

 RS6 Sedan.
 RS6 Avant.
 http://RS6.com

RS6
Γερμανικά αυτοκίνητα
Μεσαία αυτοκίνητα
Σπορ αυτοκίνητα